Source: https://e-justice.europa.eu/content_ordinary_courts-18-pt-mt.do?idTaxonomy=18&idCountry=pt&plang=mt&member=1&removebanner=true
Timestamp: 2019-08-17 10:40:12+00:00
Document Index: 1794502

Matched Legal Cases: ['Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ']

Portal Ewropew Ġustizzja-e - Sistemi Ġudizzjarji fl-Istati Membri
Qrati ordinarji - Portugall
F'din it-taqsima tista' ssib informazzjoni dwar l-organizzazzjoni tal-qrati ordinarji fil-Portugall.
L-organizzazzjoni tal-qrati ordinarji
Minbarra l-Qorti Kostituzzjonali, li hija speċifikament kompetenti biex tamministra l-ġustizzja fuq kwistjonijiet ġuridiċi-kostituzzjonali, il-kategoriji ta' qrati li ġejjin jeżistu fil-Portugall:
a) Il-Qorti Suprema tal-Ġustizzja u l-qrati ġudizzjarji tal-prim'istanza u tat-tieni istanza;
b) Il-Qorti Amministrattiva Suprema u l-qrati amministrattivi u fiskali l-oħrajn;
c) Il-Qorti tal-Awdituri.
Huma possibbli wkoll Qrati Marittimi, tal-Arbitraġġ u tal-Maġistrati.
Il-każijiet u l-formazzjonijiet fejn il-qrati msemmija fuq jkunu jistgħu jikkostitwixxu, separatament jew konġuntement, qorti ta' kunflitt [Tribunal dos Conflitos - qorti li tittratta l-kunflitti ta' ġuriżdizzjoni] huma stipulati fil-liġi.
Mingħajr preġudizzju għad-dispożizzjonijiet rigward it-tribunali militari [tribunais militares], li jistgħu jinħolqu waqt stat ta' gwerra, qrati b'kompetenza esklużiva li jiddeċiedu fuq ċerti kategoriji ta' delitti huma pprojbiti.
Qrati ġudizzjarji
Il-Qorti Suprema tal-Ġustizzja
Il-Qorti Suprema tal-Ġustizzja hija l-ogħla entità fil-ġerarkija tal-qrati ġudizzjarji, mingħajr preġudizzju għall-kompetenza tal-Qorti Kostituzzjonali. Hija tinkludi taqsima ċivili, taqsima kriminali u taqsima soċjali.
Hija għandha s-sede tagħha f’Lisbona u l-ġuriżdizzjoni tagħha testendi fuq it-territorju Portugiż kollu.
Il-Qorti Suprema tal-Ġustizza topera taħt id-direzzjoni ta' President, fi plenarja tat-tribunal (magħmula mill-imħallfin kollha li jiffurmaw it-taqsimiet tal-qorti), f'taqsimiet speċjalizzati plenarji u f'taqsimiet tal-qorti.
Ħlief fil-każ ta' eċċezzjonijiet espressi fil-liġi, il-Qorti Suprema tal-Ġustizzja tittratta biss materji ta' liġi.
Il-Qrati tal-appell
Il-qrati tal-appell [tribunais da relação] huma, bħala regola, qrati tat-tieni istanza.
Bħalissa, il-qrati tal-appell jippresjedu f’Lisbona, f’Porto, f’Coimbra, f’Évora u f'Guimarães. Huma joperaw taħt id-direzzjoni ta' President, fi plenarja jew skont it-taqsima.
Il-qrati tal-appell jinkludu taqsima ċivili, taqsima kriminali u taqsima soċjali.
Il-qrati ġudizzjarji tal-prim’istanza normalment ikunu l-qrati distrettwali [tribunais de comarca].
Bħala regola, il-qasam ta' kompetenza tal-qrati ġudizzjarji huwa d-distrett, għalkemm jistgħu jeżistu qrati li jkollhom kompetenza fuq distrett(i) jew qasam/oqsma definiti speċifikament mil-liġi.
Il-qrati ġudizzjarji għandhom kompetenza ġenerali fi kwistjonjiet ċivili u kriminali u jeżerċitaw il-kompetenza tagħhom anke rigward il-kwistjonijiet kollha li ma jiġux assenjati lil qrati oħrajn.
Fil-prim istanza, jista' jkun hemm qrati b'kompetenza speċifika (li jittrattaw kwistjonijiet speċifiċi determinati skont it-tip ta' proċediment applikabbli) u qrati speċjalizzati li jagħtu deċiżjonijiet dwar materji speċifiċi (irrispettivament mit-tip applikabbli ta' proċediment).
Il-qrati ġudizzjarji jistgħu jinqasmu fi juízos (b'kompetenza ġenerika, speċjalizzata jew speċifika), jew f'varas b'kompetenza speċifika, meta dan ikun ġustifikat mill-volum u l-kumplessità tas-servizz.
Imħallef jew iktar jippresjedu kull qorti, juizo jew vara.
Qrati amministrattivi u fiskali
Il-qrati amministrattivi u fiskali għandhom kompetenza li jiddeċiedu fuq rikorsi u appelli relatati mas-soluzzjoni tat-tilwim li jiġu minn relazzjonijiet ġuridiċi fi kwistjonijiet amministrattivi u fiskali.
Il-Qorti Amministrattiva Suprema hija l-ogħla entità fil-ġerarkija tal-qrati amministrattivi u fiskali, mingħajr preġudizzju għall-kompetenza tal-Qorti Kostituzzjonali.
Il-Qorti Amministrattiva Suprema tinkludi taqsima għat-tilwim amministrattiv u taqsima għat-tilwim fiskali. Il-kompetenza ewlenija tagħha hija li tiddeċiedi fuq appelli mis-sentenzi tal-qrati amministrattivi ċentrali.
Il-Qorti Amministrattiva Suprema topera taħt id-direzzjoni ta' President, megħjun minn tliet Viċi Presidenti.
Skont is-suġġett, il-qorti taħdem fi plenarja, bħala plenarja għal kull taqsima jew skont it-taqsima. Fil-plenarja jew fil-plenarja ta' kull taqsima biss hija teżamina l-punti tad-dritt.
Il-Qrati amministrattivi ċentrali
Il-qrati amministrattivi ċentrali huma, bħala regola, qrati tat-tieni istanza. Bħalissa hemm żewġ qrati amministrattivi ċentrali (tat-Tramuntana u tan-Nofsinhar).
Il-funzjoni ewlenija tagħhom hija li tiddeċiedi fuq appelli kontra deċiżjonijiet mill-qrati amministrattivi distrettwali [tribunais de círculo] u l-qrati fiskali.
Kull qorti amministrattiva ċentrali tinkludi taqsima għat-tilwim amministrattiv u taqsima għat-tilwim fiskali.
Il-qrati amministrattivi ċentrali joperaw taħt id-direzzjoni ta' President, megħjun minn tliet Viċi Presidenti.
Il-qrati amministrattivi ċentrali jeżaminaw fatti u punti tad-dritt.
Qrati amministrattivi distrettwali u qrati fiskali
Dawn huma qrati tal-prim'istanza li l-għan ewlieni tagħhom huwa li jiddeċiedu tilwimiet dwar materji amministrattivi u fiskali. Huma jistgħu jaħdmu awtonomament, bħala qorti amministrattiva distrettwali u qorti fiskali [tribunal tributário], jew jistgħu jaħdmu konġuntament, bħala qorti amministrattiva u fiskali [tribunal administrativo e fiscal].
Huma joperaw taħt id-direzzjoni ta' President, maħtur mill-Kunsill Superjuri tal-Qrati Fiskali u Amministrattivi [Conselho Superior dos Tribunais Administrativos e Fiscais] għal terminu ta' ħames snin.
Bħala regola, huma jkunu ffurmati minn imħallef wieħed imma l-leġiżlazzjoni tipprevedi li f'ċerti każijiet dawn il-qrati jistgħu jkunu ppreseduti b'formazzjoni differenti.
Kummissjari tal-Ġustizzja [Julgados de Paz]
Il-Kummissarji tal-Ġustizzja huma qrati ekstraġudizzjarji, li għandhom il-modus operandi tagħhom, is-servizz ta' medjazzjoni tagħhom u l-kompetenza li jisimgħu u jiddeċiedu fuq azzjonijiet li jaqgħu fil-ġuriżdizzjoni tal-qrati ġudizzjarji tal-prim'istanza.
L-aħħar aġġornament: 09/08/2019